  Майя Бывальцева 25-тӥ куартолэзе Сарапулысь Н. К. Крупская нимо кар лыдӟиськонниын Гожтэт тодонъя центръёсты (Центр грамотности) усьтон ортчиз. Со сярысь Удмуртиысь тӧролэн но кивалтэтлэн пресс-службазы ивортӥз. Ужрадэ «Тотальный диктант» фондлэн кивалтӥсез, Росси азьмурт бордын ужась ӟуч кылъя кенешлэн ёзчиез Ольга Ребковец пыриськиз. Солэн верамезъя, югдытон ужрадъёсты ортчытъяса, арлыдоослы ӟуч кылъя тодонлык басьтыны нокытчы мыныны шуыса валазы. Милям ужпуммы – кылдытыны сыӵе интыос, кытын лыдӟиськыны-гожъяськыны быгатонлыкез будэтыны луоз. Ми лыдӟиськонниосты тужгес креативной площадкаосты сямен бырйимы. Гожтэт тодонъя центръёсын кыл сярысь ӟечлыко литератураез лыдӟыны, экзаменъёслы дасяськыны луоз. Гожтэт тодэмлы куронъёс нуналмысь будо, соин ик таӵе центръёс кулэ Ольга Ребковец, «Тотальный диктант» фондлэн кивалтӥсезГожтэт тодонъя центръёсты усьтон Кылосбурчилэсь нуналзэ пусъёнэн тупаз. Кылосбур тодосъя доктор Владимир Пахомов пусйиз, Центръёс ӧнерчиослы ӟуч кыл сярысь тодон-валанъёссэс сётыны луонлык кылдытозы. Асьмеос ӟуч кылэз умой тодӥмы ке, азинскозы мукет кылъёс но – удмурт, пор, но мукетъёсыз. Оскисько, элькунысь котькуд муниципал кылдытэтын таӵе Центръёс усьтонэ вуом шуыса, асьмелы со кулэ Владимир Соловьёв, Удмуртиысь лулчеберетъя министрВераськонъёс бере Гожтэт тодонъя центръёсты усьтон сярысь тупанкылъёс гожтӥзы: кык Ижкарын, быдэн одӥген Сарапулын, Глазкарын, Сьӧлтаын но Кизнерын. Элькунын ужез Йӧскалык лыдӟетъюрт радъялоз.  Тодэ вайытом, Йӧскалык лыдӟетъюртлэн кивалтӥсезлэн воштӥсез Анна Семёнова азьвылгес вераз вал, Центрын удмурт кылъя но программаос кылдытозы шуыса. Ватсалом, ужрад «П. И. Чайковскийлэн вордӥськем шаераз» литература фестиваль улсын радъяськиз. Со улсын ик Ижкарын удмурт кылэз утёнын туала амалъёслы но ужпумъёслы сӥзем конференци ортчиз, солэн ужаз Анай кылъёсты дышетӥсьёслэн ассоциацизылэн кивалтӥсез но пыриськиз.  Тегъёс: Дышетон Сарапул Удмуртия ӟучкыл лыдетъюрт Йӧскалыклыдӟетъюрт  